Vandet stiger mindst en halv meter

Når alle kilder tælles med, betyder det, at den globale vandstand i år 2100 vil stige mindst en halv meter, hvis vi følger anbefalingerne i Paris-aftalen - og op til 75 centimeter, hvis vi fortsætter med at udlede drivhusgasser på det nuværende niveau. Altså det der kaldes business as usual.

Det er helt klart, at jeg anerkender rapportens indhold, som jeg anser for at være bekymrende. Lars Chr. Lilleholt (V), Klimaminister

Ifølge en af rapportens forfattere, klimaforsker William Colgan fra Geus, vil vandet formentligt stige en halv meter i det bedst tænkelige scenarium. Gennemsnitligt.

Og selvom vi opfylder Paris-aftalens krav fuldstændigt, er udviklingen den samme som ikke at gøre noget de første 30-35 år, forklarer han.

- Der er en forsinkelse på. De vandstandsstigninger, vi ser i dag, er resultatet af de forrige 30-35 år, siger han.

- Men på plussiden kan vi sige: Hvis vi følger Paris-aftalens anbefalinger, kan vi stadig redde 20 cm globalt. Og det er en ret god investering.

Læs også : VIDEO Smukt isbjerg bringer dystert nyt fra de grønlandske gletsjere

Ved slutningen af århundredet flader kurven ud, og vandstandsstigningen stabiliseres.

SWIPA 2017 Det arktiske overvågnings- og vurderingsprogram AMAP har udarbejdet rapporten ”Sne, vand, is og permafrost i Arktis” (SWIPA), der har fokus på ændringer i den arktiske kryosfære (den del af Arktis, hvor landjord og vand i perioder eller permanent er frosset) og betydningen af disse ændringer. Den anden SWIPA-rapport, som dækker perioden 2011-2015 med nogle opdateringer for at omfatte observationer fra 2016 til primo 2017, blev offentliggjort i dag.

Klimaministeren: Bekymrende

Energi- forsynings- og klimaminister Lars Christian Lilleholt (V) tager rapporten alvorligt.

- Det er helt klart, at jeg anerkender rapportens indhold, som jeg anser for at være bekymrende, siger han.

- Rapporten viser jo, at det er vanskeligt at stoppe afsmeltningen i perioden frem til 2050, men det betyder ikke, at vi ikke skal gøre noget. For efter 2050 kan vi gøre noget. Det skal vi have fokus på.

Læs også : VIDEO Klimaforsker om deprimerende viden: Vi er jo ikke robotter

Ifølge Lars Christian Lilleholt er det Danmarks rolle at vise verden, hvordan tingene skal gøres. Både gennem forskningssamarbejde, men også ved at eksportere vores knowhow indenfor grøn energi. Og omsætte det til resultater internationalt.